Men Sander Berge bryr seg ikke om at Martin Ødegaard fyrer opp stemningen før Braut-duellen.

Se Genk-RB Salzburg på TV 2 Sport 1 og TV 2 Sumo fra kl. 20.00

Forrige gang Erling Braut Haaland møtte Genk hamret han inn tre mål og tok med seg matchballen hjem etter kampen.

Braut Haalands drømmedebut i Champions League sitter fortsatt friskt i minnet for Sander Berge. Genk ble sendt hjem med seks mål i sekken.

– Han er glad i å score mål. Det fikk vi kjenne på i den kampen. Vi satt i dopingkontroll-rommet etter kampen. Han satt der med ballen sin etter tre mål mot oss. Det var tungt, men det var bedre at det var han enn noen av de andre. For Erlings del, tenker jeg, sier Berge til TV 2.

Siden har Braut Haaland scoret både mot Liverpool og Napoli. Nordmannen var toppscorer i Champions League før Robert Lewandowskis målrush mot Røde Stjerne tirsdag kveld.

Ødegaard fyrer opp

Berge og Genk har plukket ett poeng på fire kamper. I serien er det lite som har stemt for belgierne. Etter 15 serierunder ligger Genk på 9. plass. Da er Champions League-spill mot de beste lagene i Europa et deilig avbrekk fra hverdagen.

Berge gleder seg til Braut-duellen. De to ungguttene har god kontakt, også utenfor fotballbanen.

– Jeg, Martin (Ødegaard, red. anm.) og Braut har en samtale. Den flyter hvert 15. minutt. Om det er Snapchat eller WhatsApp... Det går i ett. Det er noen bilder som sendes. Det kan være når han ligger i bassenget og driver restitusjonstrening, eller når jeg og Martin gjør det samme, sier Berge til TV 2.

– Det er som regel ikke så mye fotballrelatert, men det er gøy når det først er, fortsetter Berge.

Det er ikke vanskelig å se for seg at aktiviteten tar seg opp når to av chatte-guttene møtes til intern duell.

– Vi jazzer hverandre litt opp. Martin tar ansvar der. Han står litt imellom, og sier han gleder seg til match. Han prøver å bygge litt opp. Jeg tenker ikke så mye på at vi møter Erling. Det gjør jeg først når han kommer hit og vi møtes, sier Berge.

Berge, Ødegaard og Braut Haaland blir trolig Norges bærebjelker i mange år fremover. Berge mener det bare er positivt at de også finner tonen utenfor banen.

– Det er gøy å dele suksessen med jevngamle spillere fra samme land. Vi er blitt gode venner. Martin var en tidlig inspirasjon. Vi var på G15-samling og ble gode kamerater der, men så gikk han rett opp til A-landslaget. Vi så opp til ham, og ønsket å være på det nivået en dag. Vi inspirerer hverandre, og jeg tror det er det som bygger oss opp og frem. Det hjelper å ha folk å prate med om hvordan man skal takle hverdagen. Det er ulike kulturer, så det kan være alt fra tips om mat til restitusjon, sier Berge.

– Føler seg bra

Braut Haaland er i full trening etter kneskaden som kostet ham to landskamper og helgens seriekamp med Salzburg. Trolig starter han mot Genk i kveld.

– Han har trent de to siste dagene, og føler seg bra. Han gleder seg til kampen, sa Salzburg-trener Jesse Marsch tirsdag.

Skulle Salzburg vinne og Liverpool samtidig avgir poeng mot Napoli, kan den østerrikske klubben med hjemmeseier i siste runde slå tittelforsvareren ut av turneringen.

– Selv om vi vet at ett poeng vil være nok til å innfri vårt primære mål, begir vi oss ikke inn på regnestykker nå. Vårt mål er å slå Genk på deres hjemmebane, men for å greie det har vi en stor oppgave foran oss. Hjemmekampen var mye jevnere enn resultatet tilsier, fortsatte Marsch.

Siden braktapet borte mot RB Salzburg har mye endret seg i Genk. Trener Felice Mazzu fikk sparken med umiddelbar virkning i midten av november. Tyske Hannes Wolf har overtatt.

Genk har sluppet inn tolv mål på fire Champions League-kamper. RB Salzburg har tidvis imponert offensivt og står med tolv mål så langt i turneringen. Berge har håp om poeng dersom belgierne strammer til defensivt.

– Vi må ta på oss arbeidshanskene og sørge for at vi ikke slipper inn så mange mål. Genk har aldri vunnet en Champions League-kamp. Kanskje den første kommer onsdag, sier Berge.